FI Euroopan unionin virallinen lehti C 128/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

(2015/C 128/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”PATATA NOVELLA DI GALATINA”

EY-N:o: IT-PDO-0005-01184–28.11.2013

SMM ( ) SAN ( X )

1. Nimi

”Patata novella di Galatina”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Tuote koostuu yksinomaan lajiin Solanum tuberosum kuuluvan Sieglinde-lajikkeen mukuloista.

Tuotteen tärkeimmät ominaisuudet kulutukseen saatettaessa ovat seuraavat:

Fysikaaliset ominaisuudet:

— Epidermi (kuori) on väriltään voimakkaan keltainen ja kirkas; mukuloihin tarttunut multa voi kuitenkin antaa kuorelle hieman ruosteisen ja suklaanruskean sävyn.

— Mukula on muodoltaan pitkulainen ja soikiomainen, keskikokoinen;

— kuoren pinta voi olla hieman epätasainen, kuori on helposti irtoava ja vailla halkeamia;

— mukulat ovat eheitä, itämättömiä, säännöllisen muotoisia ja vailla epämuodostumia, vieraita hajuja ja makuja;

— mukulat ovat kuivia, vailla vihertymistä, halkeamia, kolhiutumia, kaivaus- tai puremajälkiä, värivikoja tai patologisia muutoksia.

Kemialliset ominaisuudet:

— Alhaiset tärkkelyspitoisuus (enintään 17 prosenttia) ja kuiva-ainepitoisuus (enintään 21 prosenttia).

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden viljelystä sadonkorjuuseen on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Pakkausmerkinnöissä on oltava seuraavat tiedot:

— Tuotteen tunnus ja merkintä ”Patata novella di Galatina” muita merkintöjä suuremmalla kirjainkoolla;

— alkuperä (tuotanto- ja pakkaamisalue);

— pakkaajan nimi, toimipaikka ja toiminimi;

— nettopaino lähtöpaikassa;

— kokoluokka;

— erän tunnistenumero;

— korjuuajankohta ja pakkauspäivä;

— Euroopan unionin tunnus.

Edellä 1 kohdassa tarkoitettuun nimitykseen ei saa lisätä mitään muita luokituksia kuin on määritelty.

4. Maantieteellisen alueen tarkka rajaus

Suojatun alkuperänimityksen Patata novella di Galatina tuotantoalue käsittää seuraavien Leccen maakunnassa sijaitsevien kuntien hallintoalueet: Acquarica del Capo, Alliste, Casarano, Castrignano del Capo, Galatina, Galatone, Gallipoli, Matino, Melissano, Morciano Di Leuca, Nardò, Parabita, Patù, Presicce, Racale, Salve, Sannicola, Taviano ja Ugento.

5. Yhteys maantieteelliseen alkuperään

5.1 Maantieteellisen alueen erityisyys

Patata novella di Galatina -tuotteen tuotantoalue, joka tunnetaan nimityksellä ”Arco Ionico Salentino”, sijaitsee Leccen maakunnassa ja ulottuu Joonianmeren rannikon keskikohdasta niemimaan sisäosiin.

Tuotantoalueella kylmimmän kuukauden (tammikuu) keskilämpötila vaihtelee välillä 9,50–10 °C, lämpimimmän kuukauden (elokuu) välillä 25,6–26 °C, eivätkä yli 40 °C:n lämpötilat ole harvinaisia. Meren lauhduttavan vaikutuksen vuoksi päivälämpötiloissa ei kuitenkaan ole suuri vaihteluja (alimman ja korkeimman lämpötilan ero 24 tunnin aikana).

Auringonpaisteen keskimääräinen vuotuinen määrä on suurempi kuin Apuliassa yleensä (jossa se on 2 600 tuntia vuodessa; auringonpaisteen määrä vaihtelee Italiassa 2 100:sta 2 800:aan tuntiin).

Viljelyalueen maannos on tyypiltään nk. punamaata (terra rossa). Punamaata esiintyy kautta koko Joonianmeren rannikon, ja se tekee alueesta tässä suhteessa ainutlaatuisen. Maaperä on hiekkapitoista ja hieman hapanta tai lähellä neutraalia. Se sisältää runsaasti käyttökelpoista fosforia ja rautaa sekä vaihtuvaa kaliumia; orgaanisen aineksen pitoisuus puolestaan on keskimääräinen ja kokonaistyppipitoisuus alhainen. Punamaa on tyypillinen esimerkki nk. vyöhykkeelle tai ilmastolle ominaisesta maannoksesta, jonka ominaisuuksiin ilmasto-oloilla on voimakas vaikutus, sillä pohjamaan muodostumiseen johtavat kallioperän rapautumisprosessit samoin kuin luonnolliset pedogeeniset tekijät itsessään ovat tiiviisti sidoksissa vallitseviin ilmasto-oloihin.

Patata novella di Galatinan tuotantoalueen omaleimaisuuteen ovat vaikuttaneet myös viljelijöiden sadonkorjuussa käyttämät kekseliäät menetelmät. Sadonkorjuussa käytetään yksinkertaisia mekaanisia työkaluja, jotka eivät ole suoraan kosketuksissa mukuloihin. Sadonkorjuun jälkeen ei suoriteta puhdistus- tai pesutoimenpiteitä, vaan mukulat saatetaan välittömästi myyntiin.

5.2 Tuotteen erityisyys

Patata novella di Galatina -tuotteelle tunnusomaisia piirteitä ovat sen varhainen kypsyminen sekä ulkoiset ominaisuudet, joista erityisesti mainittakoon multajäämien kuorelle antama tyypillinen ruosteenpunertava väri.

Patata novella di Galatina -perunan korjuu tapahtuu kunkin vuoden 30. kesäkuuta mennessä.

Mukuloiden pinnan peittävät multajäämät ilmentävät viljelyalueen maaperän tyypillistä väriä, ja niiden esiintyminen johtuu siitä, ettei mukuloille suoriteta korjuun ja myyntiin saattamista edeltävän lajittelun jälkeen minkäänlaisia puhdistustoimia, jotka saattaisivat vahingoittaa niiden herkkää kuorta.

Patata novella di Galatina -perunalle tunnusomaista on myös sen alhainen kuiva-ainepitoisuus.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Sadonkorjuu, joka tavanomaisessa viljelyssä tapahtuu kevään ja syksyn välisenä aikana, pyritään suorittamaan mahdollisimman varhain. Varhaisen korjuun mahdollistavia tekijöitä ovat geneettisten ja maatalousteknisten seikkojen lisäksi ja ennen kaikkea viljelyalueen maaperän ja ilmaston erityiset olosuhteet.

Maantieteellisen alueen termiset olosuhteet (lämpötila) ovat viljelyn fenologisten vaiheiden kehittymisen kannalta ihanteelliset. Sen ansiosta, ettei maaperän lämpötila koskaan laske alle 3–4 °C:een ennen itämistä, siemenmukulat käyvät vahingoittumattomina läpi lyhyen lepotilan, kunnes lämpötila helmi-maaliskuussa kohoaa ja käynnistää nopean itämisen ja versomisen.

Viljelyalueen maaperän agronomisilla ominaisuuksilla on erityinen vaikutus myös mukuloiden varhaisuuteen ja eräisiin kemiallis-fysikaalisiin ominaisuuksiin sekä niiden peridermin kehittymiseen.

Patata novella di Galatinan viljelyalueen maaperä on hiekkapitoista ja lämpenee helposti, minkä ansiosta kasvukausi alkaa varhain ja mukulat kypsyvät muihin tuotantoalueisiin nähden varhaisemmin. Hiekkapitoinen maaperä on lisäksi hyvin vettä läpäisevää, mikä helpottaa aikaa vieviä viljelytoimia kuten kylvämistä ja sadonkorjuuta, joiden sopivaan aikaan tapahtuva suorittaminen puolestaan myötävaikuttaa siihen, että Patata novella di Galatina -peruna voidaan korjata varhain.

Viljelyalueen maaperän ominaisuuksilla on suora vaikutus myös perunan alhaiseen kuiva-ainepitoisuuteen: maaperän hiekkaisuuden ja orgaanisen aineksen pitoisuuden ansiosta mukuloiden kehittymiselle kasvukauden aikana ei ole esteitä, ja ne kehittyvät täydellisesti ja tuottavat suuren sadon. Tästä johtuen Patata novella di Galatina -perunoiden ominaispainoa ja siten myös kuivapitoisuutta ilmaisevat arvot ovat selkeästi tavanomaista alhaisemmat ja muodostavat tuotteen kemiallisten ominaisuuksien määrittämisen kannalta olennaiset parametrit.

Viljelyalueen hiekkapitoisen maaperän ansiosta Patata novella di Galatina kasvaa tasaisesti ja muotonsa säilyttäen, ja sen kuori kehittyy tasaiseksi ja kiiltäväksi ja saa punamaassa tapahtuvalle viljelylle tyypillisen ruosteenpunertavan tai suklaanruskean sävyn.

Tarkasteltaessa viljelytehokkuutta päivittäisen valoaltistuksen keston (valojakso) kannalta voidaan todeta, että kyseinen alue ja viljelyaika (marras-kesäkuu) tarjoavat ihanteelliset olosuhteet perunanviljelylle. Kyseiselle kasvuympäristölle ominainen lyhyt valojakso viivästyttää kukintaa tai estää sen, mikä mahdollistaa varhaisemman ja runsaamman sadon.

Tuotteen nimessä oleva viittaus tarkkaan määriteltyyn Galatinan alueeseen, joka tunnetaan laadukkaasta tuotteestaan, osoittaa tuotteen historiallisesti vankan aseman tuotantoalueella.

Taloudelliset ja tuotannolliset näkökohdat

Perunanviljely on olennaisen tärkeää Arco Ionico Salentinon alueen rannikolla sijaitsevien kuntien maataloustoiminnan taloudellisen tasapainon kannalta. Se, että alueella alettiin muiden puutarhakasvien (kuten alueelle tyypillisten vesimelonin ja paprikan) sijaan viljellä nimenomaan perunaa, johtui tällaiselle viljelylle ihanteellisten maaperä- ja ilmasto-olojen lisäksi myös siitä, että peruna on muihin kasviksiin nähden melko helppo viljeltävä eikä vaadi yhtä paljon teknisiä ja taloudellisia resursseja. Edellä mainittuihin muihin viljelykasveihin verrattuna peruna soveltuu erityisen hyvin viljeltäväksi yhdessä oliivien kanssa perinteisillä tiloilla, joilla oliivipuut on aina istutettu ja useimmissa tapauksissa yhä edelleenkin istutetaan väljästi. Tällaisissa viljelyolosuhteissa on vuosikymmenten aikana muodostunut vakiintuneeksi käytännöksi kerätä oliivit varhain (lokakuuhun mennessä) suoraan puusta. Tuloksena saadaankin huomattavasti laadukkaampaa oliiviöljyä, kuin jos oliivit poimittaisiin maasta, mikä myös sitoisi maa-alan pidemmäksi aikaa. Maa-ala, johon perunat istutetaan, on siten hyvissä ajoin käytettävissä ja valmis muokattavaksi perunanviljelyä varten. Kun siemenet kylvetään varhain, myös mukulat kypsyvät aiemmin, ja sadonkorjuu voidaan aloittaa varhaisessa vaiheessa.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

Eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it).

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.